Πριν από περίπου ένα μήνα ακούσαμε την ευχάριστη είδηση πως τα Τρίκαλα κόβουν το τσιγάρο μέσα στους δημόσιους χώρους και τα καταστήματα υγειονομικού ενδιαφέροντος.

Ωστόσο το μέτρο έχει αρχίσει να προκαλεί και αντιδράσεις.

Σύμφωνα με όσα μεταδίδει το trikalain.gr. αρκετοί είναι οι Τρικαλινοί καπνιστές που διαμαρτύρονται για την εφαρμογή του αντικαπνιστικού νόμου στα μαγαζιά εν μέσω χειμώνα, καθώς είναι αναγκασμένοι να βγαίνουν στον εξωτερικό χώρο και πολλές φορές να τουρτουρίζουν από το κρύο, για να καπνίσουν ένα τσιγάρο, αφήνοντας μέσα στο μαγαζί την παρέα τους και το ποτό ή τον καφέ τους.

«Τελούμε υπό διωγμό παντού, μας αντιμετωπίζουν σαν μιάσματα και είμαστε αναγκασμένοι να τρώμε όλο το κρύο. Θα ήταν καλύτερα, ο νόμος να εφαρμοζόταν από την άνοιξη που θα μπορεί άλλος να κάθεται πιο εύκολα έξω και όχι μέσα στον χειμώνα και ειδικά τώρα που είναι γιορτές» υποστηρίζουν κάποιοι.

«Αν προσθέσει κανείς και τα παράπονα των καταστηματαρχών υγειονομικού ενδιαφέροντος στα Τρίκαλα, που βλέπουν να χάνουν πελατεία από την εφαρμογή του μέτρου, τότε καταλαβαίνει κανείς πως άνετα μπορούμε να χωριστούμε σε «βόρειους» και «νότιους» σ' αυτή την πόλη..., αναφέρει το ρεπορτάζ της τοπικής ιστοσελίδας.

Σύμφωνα με την ΕΡΤ, πριν από λίγες μέρες η Δημοτική Αρχή βεβαίωσε τα πρώτα δύο τσουχτερά πρόστιμα για το κάπνισμα, ύψους 600 ευρώ το καθένα, σε ισάριθμους ιδιοκτήτες καταστημάτων υγειονομικού ενδιαφέροντος.

Μετά από δύο εβδομάδες συστάσεων προς τους καταστηματάρχες, οι έλεγχοι του προσωπικού της Δημοτικής Αστυνομίας αυστηροποιήθηκαν με βάση τον αντικαπνιστικό Νόμο και φυσικά με σχετική πολιτική εντολής της δημοτικής αρχής και στο περιθώριο της εκστρατείας του Δήμου και επαγγελματιών με σύνθημα "τα Τρίκαλα κόβουν το κάπνισμα".

Τα δύο πρόστιμα που επιβλήθηκαν ήταν για τις τσιγαροθήκες που βρέθηκαν εντός των καταστημάτων, ενώ δεν εντοπίστηκαν πελάτες καπνιστές, για τους οποίους ο Νόμος προβλέπει πρόστιμο 50 ευρώ.

Σε περίπτωση, δε, που το ίδιο κατάστημα υποπέσει σε δεύτερη παράβαση, προβλέπεται συνεχής διπλασιασμός του πρώτου προστίμου μέχρι και τις πέντε παραβάσεις, φτάνοντας ακόμη και στην αφαίρεση της αδείας του καταστήματος.

Να σημειωθεί ότι στη λίστα της απαγόρευσης του καπνίσματος έχουν ήδη ενταχθεί 39 καταστήματα, όπως καφετέριες, μπαρ, ταβέρνες και εστιατόρια, ενώ την ίδια στιγμή ο Δήμος Τρικκαίων ανακοίνωσε την επέκταση του μέτρου σε Τοπικές Κοινότητες και όχι μόνο στην πόλη, ξεκινώντας από το Μεγαλοχώρι και το Μεγάλο Κεφαλόβρυσο με διανομή φυλλαδίων αλλά και παράλληλες δράσεις ιατρικού χαρακτήρα.

Ο Δήμαρχος επιμένει

Με την φράση «αν κάποιος φεύγει από τα Τρίκαλα για να πάει να βρει μαγαζί στην Καλαμπάκα για να καπνίσει, τότε είναι άρρωστος και πρέπει να τον δει ... γιατρός», ο δήμαρχος Τρικκαίων Δημήτρης Παπαστεργίου, έδειξε τις διαθέσεις του.

Καλούμενος να απαντήσει στο φυλλάδιο που κυκλοφορεί «Τα Τρίκαλα κόβουν το τσιγάρο- Είναι θέμα πολιτισμού» κατά πόσο είναι ...απολίτιστοι όσοι καπνίζουν, έριξε την ευθύνη στους δημότες που δεν καταλαβαίνουν πως εννοεί το φυλλάδιο «αυτούς που καπνίζουν σε κλειστό χώρο» ...

«Όποιος θέλει ας το καταλάβει αλλιώς ας νομίζει ότι τον ...βολεύει», ανέφερε ο Δήμαρχος.

Παρά τις επισημάνσεις από πλευράς αντιπολίτευσης ότι η «σκληρή γραμμή» απέναντι στους καπνιστές έχει δημιουργήσει διχασμό στην πόλη και επιχειρήσεις εστίασης στην πόλη με πρόβλημα πελατείας σε αντίθεση με την περιφέρεια της πόλης όπου υπάρχει χαλαρότητα εφαρμογής του αντικαπνιστικού Νόμου, ο Δήμαρχος δήλωσε πως «μπήκαν πρόστιμα και περιφερειακά της πόλης» .

«Ξεκινήσαμε εμείς μας ακολουθούν και άλλοι Δήμοι της χώρας, Κοζάνης, Αγίας Παρασκευής και Κέρκυρας και θα έχουμε πολύ θετικά αποτελέσματα στην προσπάθεια αυτή», επέμενε απορρίπτοντας την πρόταση του κ. Πολυμερόπουλου να γίνουν οι έλεγχοι το καλοκαίρι και όχι αυτή την περίοδο που το κρύο δεν επιτρέπει τους θαμώνες καταστημάτων να καπνίζουν εξωτερικά αυτών.

Ο Δήμαρχος αρνήθηκε την κατηγορία όπως και ότι υπάρχει πρόβλημα εν μέσω εορτών για τον τζίρο επιχειρήσεων της πόλης με μετακίνηση καπνιστών προς σημεία που δεν φτάνουν εύκολα οι 2 δημοτικοί Αστυνομικοί βάρδιας, ενώ από την συζήτηση διαφάνηκε πως δεν απουσιάζουν και οι «καρφωτές» προς την Δημοτική Αστυνομία, γεγονός που δείχνει πως επιχειρήσεις εστίασης του Δήμου, έχουν μπει σε ιδιότυπο ανταγωνισμό.

Με πληροφορίες από ΕΡΤ/ trikalanews.gr